‘เคจีไอ’ชงอนุพันธ์ทำกำไรหุ้นสวิง
&#8220;เคจีไอ&#8221; เปิดตัว &#8220;เจนวิทย์&#8221; รุกธุรกิจอนุพันธ์ ปีนี้ออก DW ไม่ต่ำกว่า 100 ตัว อาศัยหุ้นผันผวนเจาะตลาดโอทีซีนอกตลาด
8 มิ.ย. 2555

“เคจีไอ” เปิดตัว “เจนวิทย์” รุกธุรกิจอนุพันธ์ ปีนี้ออก DW ไม่ต่ำกว่า 100 ตัว อาศัยหุ้นผันผวนเจาะตลาดโอทีซีนอกตลาด 
นายเจนวิทย์ ชินกุลกิจนิวัฒน์ แถลงข่าวเป็นครั้งแรกนับตั้งแต่ได้รับการโปรโมตขึ้นรับตำแหน่งผู้อำนวยการอาวุโส ฝ่ายธุรกิจตราสารอนุพันธ์ บริษัทหลักทรัพย์ (บล.) เคจีไอ (ประเทศไทย) หรือเคจีไอ แทน น.ส.นฤมล อาจอำนวยวิภาส ว่า เป้าหมายฝ่ายธุรกิจตราสารอนุพันธ์ของเคจีไอยังคงเดิม ไม่มีการเปลี่ยนแปลง และจะทำงานในเชิงรุกมากขึ้น 
ที่ผ่านมา เคจีไอเป็นผู้นำธุรกิจใบสำคัญแสดงสิทธิอนุพันธ์ (DW) ในปีนี้ บริษัทจะออกไม่น้อยกว่า 100 ตัว มูลค่ารวมประมาณ 3,000 ล้านบาท โดยในเดือน มิ.ย.จะออกอีก 11 ตัว รวม 5 เดือนแรกปีนี้ออก DW จำนวน 41 ตัว มูลค่ารวมประมาณ 1,200 ล้านบาท 
ทั้งนี้ การออก DW ในช่วงเดือน มิ.ย.นี้ จะเน้นการออกประเภทสิทธิฝั่งซื้อ (Call) จำนวน 6 ตัว และสิทธิฝั่งขาย (Put) 3 ตัว เนื่องจากยังมีมุมมองที่ดีต่อภาพรวมตลาด โดยเห็นว่าราคาหุ้นปรับตัวลงไปมากและได้รับรู้ข่าวกรณีวิกฤตการเงินในยุโรปไปแล้ว ราคาหุ้นมีโอกาสจะปรับตัวเพิ่มขึ้นได้ 
ขณะเดียวกัน ท่ามกลางสภาพตลาดหุ้นผันผวน ทางเคจีไอจะเจาะตลาดอนุพันธ์ที่มีความซับซ้อนมากขึ้นผ่านอนุพันธ์นอกตลาด (โอทีซีดิลิเวอร์ทีฟ) เพราะอนุพันธ์นอกตลาดสามารถออกแบบตราสารให้ตรงกับความต้องการของลูกค้า ซึ่งส่วนใหญ่จะเป็นลูกค้าสถาบันบรรดาบริษัทหลักทรัพย์จัดการกองทุน (บลจ.) ประเภทกองทุนสำรองเลี้ยงชีพและกองทุนส่วนบุคคล
“อนุพันธ์นอกตลาดมีข้อดีนอกจากจะลงทุนได้ทั้งในช่วงหุ้นขาลงและขาขึ้นแล้ว ยังสามารถลงทุนได้ในภาวะที่ลูกค้ามองทิศทางตลาดไม่ออก” นายเจนวิทย์ กล่าว 
ในปีที่ผ่านมา เคจีไอออกแบบให้กับลูกค้าประมาณ 10 รูปแบบ และช่วง 5 เดือนแรกปีนี้ออกแบบไปแล้ว 20 รูปแบบ ซึ่งยิ่งภาวะหุ้นผันผวนน่าจะเป็นสินค้าที่ได้รับความสนใจจากนักลงทุน
ทั้งนี้ ในเดือน มิ.ย. ทางเคจีไอจะร่วมกับ บลจ.กรุงไทย ในการออกอีทีเอฟอ้างอิงดัชนีหุ้นฮั่งเส็ง โดยทำหน้าที่เป็นผู้ดูแลสภาพคล่องและผู้ร่วมค้าหน่วยลงทุน จะเข้าซื้อขายในตลาดหลักทรัพย์ในวันที่ 19 มิ.ย.เป็นวันแรก 
สำหรับนายเจนวิทย์ ได้ร่วมงานกับเคจีไอมาเป็นเวลา 6 ปี และทำงานในสายตราสารอนุพันธ์มาโดยตลอด หลังจากที่ทำงานเป็นวิศวกรมาก่อน และเป็นการแต่งตั้งหลังจากที่ น.ส.นฤมล ลาออกไปอยู่ บล.เอเซีย พลัส เมื่อต้นเดือน มิ.ย.ที่ผ่านมา